b'\n_START_ARTICLE_\nOhrasuurimo\n_START_PARAGRAPH_\nOhrasuurimo eli arkikieless\xc3\xa4 ohraryyni on tehty ohran jyvist\xc3\xa4, joista on poistettu kuoren uloimmat osat. Suurimot ovat joko kokonaisia tai rikottuja._NEWLINE_Kokonaisten suurimoiden kypsent\xc3\xa4minen kest\xc3\xa4\xc3\xa4 uunissa 2\xe2\x80\x933 tuntia, mutta esikypsytetyt ovat sy\xc3\xb6miskelpoisia noin tunnissa. Kokonaisia suurimoita voidaan tarjota p\xc3\xa4\xc3\xa4ruoan lis\xc3\xa4kkeen\xc3\xa4 riisin tapaan tai k\xc3\xa4ytt\xc3\xa4\xc3\xa4 keittojen, laatikoiden, patojen, piirakoiden ja puurojen ainesosana._NEWLINE_Rikotut suurimot kypsyv\xc3\xa4t hieman yli puolessa tunnissa.  Niit\xc3\xa4 k\xc3\xa4ytet\xc3\xa4\xc3\xa4n laatikoihin, lis\xc3\xa4kkeeksi, piirakoihin, puuroihin, risottoihin ja t\xc3\xa4ytteisiin. Rikottuja ohrasuurimoita on saatavissa my\xc3\xb6s esikypsytettyin\xc3\xa4._NEWLINE_Ohrahelmet ovat py\xc3\xb6reiksi hiottuja kokonaisia ohrasuurimoita. Niit\xc3\xa4 k\xc3\xa4ytet\xc3\xa4\xc3\xa4n etenkin riisin tapaan, mutta ne soveltuvat k\xc3\xa4ytett\xc3\xa4viksi samoin kuin kokonaiset ohrasuurimot._NEWLINE_Ohrahiutaleet ovat esikypsennettyj\xc3\xa4 ja litistettyj\xc3\xa4 kokonaisia tai rikottuja ohrasuurimoita. Niit\xc3\xa4 k\xc3\xa4ytet\xc3\xa4\xc3\xa4n puuroihin ja leip\xc3\xa4taikinoihin._NEWLINE_Ohrarakeet ovat tasakokoisia rikottuja ohrasuurimoita.'